DÔVODOVÁ SPRÁVA

A.	Všeobecná časť 

Do medzirezortného pripomienkového konania sa predkladá návrh  zákona, ktorým sa mení a dopĺňa zákon Slovenskej národnej rady č. 96/1991 Zb. o verejných kultúrnych (ďalej len „návrh zákona“), ktorý reaguje na potrebu komplexnej modernizácie právnej úpravy organizovania verejných kultúrnych podujatí.

Za viac ako tri desaťročia došlo k významnej zmene charakteru verejných kultúrnych podujatí. Pravidelne sa organizujú podujatia s účasťou niekoľkých tisíc až desiatok tisíc návštevníkov. Organizovanie takýchto podujatí si vyžaduje koordináciu viacerých subjektov verejnej správy, zložiek integrovaného záchranného systému, Policajného zboru, organizátorov, vlastníkov objektov, dopravcov, poskytovateľov zdravotnej starostlivosti a ďalších subjektov zabezpečujúcich bezpečný priebeh podujatia.
V posledných rokoch zároveň dochádza v Európe aj vo svete k významnému nárastu bezpečnostných hrozieb smerujúcich proti tzv. mäkkým cieľom. Verejné kultúrne podujatia predstavujú z dôvodu vysokej koncentrácie osôb, otvoreného charakteru a jednoduchej dostupnosti potenciálne zraniteľné miesta, ktoré môžu byť predmetom násilných útokov, panických reakcií davu alebo iných mimoriadnych udalostí. Okrem úmyselných protiprávnych konaní predstavujú významné riziko aj technické poruchy, požiare, extrémne prejavy počasia, kolapsy davu, dopravné nehody či zdravotné udalosti s hromadným postihnutím osôb. Navrhovaná právna úprava vychádza z princípov riadenia rizík, ochrany mäkkých cieľov, crowd managementu a krízového riadenia, ktoré predstavujú medzinárodne uznávané štandardy pri organizovaní podujatí s vysokou koncentráciou osôb. Ich spoločným cieľom je zabezpečiť, aby boli bezpečnostné opatrenia plánované systematicky, primerane identifikovaným rizikám a koordinovane realizované všetkými dotknutými subjektmi.
Jedným zo základných princípov návrhu zákona je zavedenie diferencovaného právneho režimu podľa miery bezpečnostného rizika podujatia. Navrhovaná kategorizácia na bežné podujatia a podujatia s osobitným režimom vychádza zo zásady proporcionality, podľa ktorej rozsah zákonných povinností organizátora musí zodpovedať skutočnej miere rizika konkrétneho podujatia. 
Návrh zákona súčasne zavádza povinnosť vypracovať analýzu hodnotenia rizík pri podujatiach, pri ktorých možno dôvodne predpokladať zvýšené bezpečnostné riziko. Analýza rizík predstavuje základný dokument bezpečnostného plánovania a umožňuje identifikovať potenciálne hrozby, vyhodnotiť ich pravdepodobnosť a možné následky, určiť primerané preventívne opatrenia a pripraviť účinné postupy na riešenie mimoriadnych udalostí. Zavedením tejto povinnosti sa vytvára jednotný odborný štandard pre organizovanie rizikových verejných kultúrnych podujatí.
Zásadnou zmenou právnej úpravy pre organizovanie verejných kultúrnych podujatí je vytvorenie inštitútu bezpečnostného manažéra verejných kultúrnych podujatí ako odborne spôsobilej osoby zodpovednej za plánovanie, koordináciu a riadenie bezpečnostných opatrení pri podujatiach s osobitným režimom. Zavedenie odbornej spôsobilosti reaguje na rastúcu odbornú náročnosť organizovania veľkých verejných podujatí a sleduje zabezpečenie jednotnej odbornej úrovne osôb vykonávajúcich túto činnosť. Súčasne sa ustanovuje systém overovania odbornej spôsobilosti, vydávania osvedčení a vedenia evidencie odborne spôsobilých osôb.
Navrhovaná právna úprava posilňuje aj postavenie obce a Policajného zboru pri príprave podujatí s osobitným režimom. Zavedením koordinačného orgánu sa vytvára formálny mechanizmus spolupráce medzi organizátorom, obcou, Policajným zborom, Hasičským a záchranným zborom, poskytovateľmi zdravotnej záchrannej služby a ďalšími dotknutými subjektmi. Cieľom je zabezpečiť jednotné posúdenie bezpečnostných rizík, koordináciu prípravy podujatia a prijatie primeraných bezpečnostných opatrení ešte pred jeho začatím.
Návrh zákona zároveň posilňuje preventívny charakter výkonu verejnej správy. Navrhované oprávnenia obce zakázať podujatie alebo rozhodnúť o jeho prerušení sú viazané výlučne na prípady závažného porušenia zákonných povinností alebo bezprostredného ohrozenia života, zdravia, majetku alebo verejného poriadku. Ide o krajné opatrenie, ktorého účelom nie je obmedzovať organizovanie kultúrnych podujatí, ale zabezpečiť ochranu základných práv účastníkov a predísť vzniku závažných následkov.
Súčasťou návrhu je aj modernizácia sankčného systému. Výška pokút je diferencovaná podľa závažnosti porušenia povinností a podľa toho, či ide o bežné podujatie alebo podujatie s osobitným režimom. Takto nastavený systém zodpovedá zásade proporcionality správneho trestania a súčasne vytvára dostatočný preventívny účinok vo vzťahu k porušovaniu povinností organizátorov.
Zámerom predkladanej právnej úpravy nie je obmedzovanie organizovania verejných kultúrnych podujatí, ale vytvorenie moderného, systematického a odborne podloženého právneho rámca, ktorý umožní organizovať verejné kultúrne podujatia bezpečne, efektívne a pri zachovaní primeranej miery administratívnej záťaže. Návrh vychádza z poznatkov aplikačnej praxe, rešpektuje medzinárodné trendy v oblasti ochrany verejných zhromaždení a vytvára predpoklady na dlhodobé zvýšenie bezpečnosti verejných kultúrnych podujatí na území Slovenskej republiky. Navrhované povinnosti organizátorov sledujú legitímny cieľ ochrany života, zdravia, majetku, verejného poriadku a bezpečnosti osôb a neprekračujú rozsah nevyhnutný na dosiahnutie uvedeného cieľa. Návrh zároveň vytvára transparentné pravidlá výkonu pôsobnosti orgánov verejnej správy a zabezpečuje predvídateľnosť ich rozhodovania.
Návrh zákona nepredpokladá vplyv na rozpočet verejnej správy, na podnikateľské prostredie, na služby verejnej správy pre občana, na  informatizáciu spoločnosti, na manželstvo, rodičovstvo a rodinu ani na životné prostredie. 
Návrh zákona nie je predmetom vnútrokomunitárneho pripomienkového konania. 

Návrh zákona je v súlade s Ústavou Slovenskej republiky, ústavnými zákonmi a nálezmi ústavného súdu, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie. 	

